Rainer Maria Rilke

*Buddha*

Mintha fülelne. Csend: merő messzeség…

Megállunk. Egyre tömörebb a csendje.

Csillag ő. És több más nagy csillag ég,

melyet mi nem látunk: állnak körötte.

Ó, minden Ő. Tényleg, várnánk talán,

hogy lásson minket? Érzi ő a vágyat?

Ha lába elé vetődnénk sután,

ő mély maradna s lomha, mint egy állat.

Mert az, mi minket lábához ragad,

benne évmilliók óta ragyog.

Felejti, mi nekünk tapasztalat, –

és azt tudja, ami nekünk titok.